## El Consorci de Museus i l’Institut Valencià de Cultura renoven el seu suport a la Fira d’Art Contemporani de Castelló, MARTE

*** La 12a edició de MARTE se celebrarà del 23 al 25 de maig en l’Auditori i Palau de Congressos de Castelló
* La fira reunirà més 20 espais expositius, intervencions, xarrades i la presència del valencià Robert Ferrer i Martorell com a artista convidat**

El Consorci de Museus de la Comunitat Valenciana (CMCV) i l’Institut Valencià de Cultura (IVC) renoven el seu suport a la Fira d’Art Contemporani de Castelló, MARTE, que ha presentat la seua dotzena edició en Les Aules Espai Cultural Obert de la capital de la Plana.

Del 23 al 25 de maig, l’Auditori i Palau de Congressos de Castelló acull la present edició, amb més de 20 espais expositius, intervencions, xarrades especialitzades i la presència del valencià Robert Ferrer i Martorell com a artista convidat.

A esta iniciativa s’unix, a més, un taller creatiu dirigit als més menuts durant el matí del diumenge, de la mà de Minarai.

La cita compta, un any més, amb el patrocini de la Diputació de Castelló, l’Ajuntament de Castelló de la Plana i el suport de la Conselleria d’Educació, Cultura, Universitats i Ocupació, per mitjà del CMCV i de l’IVC, que reafirmen el seu compromís amb la difusió de l’art contemporani, les galeries i els artistes.

Nicolás Bugeda, director gerent del Consorci de Museus, ha reivindicat la fira MARTE de Castelló de la Plana, de la qual ha destacat que és “l’única fira d’art contemporani en la Comunitat Valenciana que adquirix rellevància nacional”, i ha assenyalat el compromís de la Generalitat amb les galeries d’art de la Comunitat, “amb les quals mantenim una col·laboració habitual en diferents actuacions tant des del punt de vista artístic com d’assessorament i de suport als artistes”.

En este sentit, Bugeda ha recordat que una d’estes accions ha sigut “la col·laboració en la recuperació del sector artístic afectat per les inundacions, assumpte del qual MARTE també s’ha fet ressò i en el qual el Consell ha invertit 6 milions d’euros en ajudes directes per als afectats pagades en temps rècord”.

Per la seua banda, la delegada territorial de l’Institut Valencià de Cultura a Castelló, Nuria Felip, ha destacat que, a través de la Fira MARTE, “Castelló de la Plana es posiciona com a capital de l’art contemporani, amb les millors obres, artistes i galeries. Acostem el millor art als castellonencs i convertim la cultura en font d’oportunitats econòmiques per al territori”.

Així mateix, el diputat de Cultura, Alejandro Clausell, ha reafirmat “el suport de la Diputació a MARTE, una fira que ja ha posicionat Castelló en el mapa de l’art contemporani, que projecta la creació dels millors artistes i amb una repercussió que traspassa fronteres”.

A més, la regidora de Cultura i Educació de l’Ajuntament de Castelló de la Plana, María España, ha manifestat que “estem davant d’un esdeveniment imprescindible que ens continua sorprenent com el primer dia. Castelló ha estat sempre a l’avantguarda de l’art contemporani nacional i és el millor aparador per als cinc artistes que en 2024 van obtindre les Beques Hàbitat Artístic, convocades per l’Ajuntament”.

MARTE pretén impulsar un col·leccionisme d’iniciació amb una selecció d’artistes emergents o de mitjà recorregut que es troben en un moment de la seua carrera en què s’albira una prometedora trajectòria i això fa que siguen perfectes per a iniciar una col·lecció d’art a preus assequibles.

Amb esta programació, MARTE 2025 torna a demostrar el seu compromís amb la diversitat de llenguatges, l’experimentació formal i el suport a noves generacions d’artistes, fent de Castelló un punt de referència imprescindible per a l’art contemporani a Espanya. L’assistència a la fira i les activitats paral·leles seran, com sempre, totalment gratuïtes.

Fecha: 07/05/2025